 Orizont , nr / martie Andrei Plesu Despre inima Conferintele Microsoft decembrie Mircea Mihaies: Îmi face o deosebita placere ca ne aflam printre dvs într-o zi care deja se prezinta ca un eveniment cultural Suntem la a optsprezecea conferinta din seria Microsoft, pe care o echipa unita, care a reusit sa nu se certe niciodata în cei trei ani de existenta, o organizeaza în diverse orase ale tarii În harta simbolica de conferentiari au intrat si Gabriel Liiceanu, Horia Roman Patapievici, domnul Plesu venind deja aici de doua ori, desi îl aducem din ce în ce mai greu Speram sa mai avem înca mult timp energia de a ne muta dintr-o parte în alta a unui spatiu de Comunitate si diversitate, sigla sub care ne-am imaginat ca trebuie sa stea aceste conferinte Din respect si regret pentru cei care stau în picioare – iata ca înca se mai poate întâmpla asa ceva la o manifestatie de cultura – am sa ma rezum la a saluta prezenta Paulei Apreutesei de la Microsoft, cea a organizatorilor Adriana Babeti si Marius Lazurca, precum si a managerului general Microsoft pentru Europa de Sud-est, Silviu Hotaran, pe care îl voi ruga sa ne spuna câteva cuvinte, dupa care dl Andrei Plesu îsi va sustine conferinta Despre inima Silviu Hotaran: Ma impresioneaza în mod deosebit încarcatura emotionala pe care simt ca o are aceasta întâlnire si disponibilitatea dvs de a umple spatii diverse pentru a participa la asemenea evenimente Este un extraordinar exemplu de acea atitudine pozitiva de care societatea noastra are atâta nevoie Voi vorbi astazi putin despre semnificatia celor zece ani de prezenta a Microsoftului în România, precum si despre sperantele si aspiratiile noastre în acest moment Am fost întrebat de multe ori care consider ca a fost cel mai mare succes al Microsoft-ului în acesti zece ani Nu am putut da un raspuns concret pentru ca exista diverse perspective asupra succesului Una ar fi, desigur, cifra de afaceri, iar din acest punct de vedere Microsoft este una dintre companiile cu cea mai rapida crestere din România ultimilor zece ani O alta perspectiva este cea a echipei: am început cu patru oameni, astazi suntem mai mult de o suta Pregatim un centru de suport tehnic de înalta calificare anuntat acum câteva luni, pe care îl vom deschide oficial în ianuarie Sper ca în câtiva ani sa avem aproape o mie de angajati la Microsfot România, pe lânga cele câteva sute care formeaza astazi comunitatea româneasca de la Microsoft, Redmont, despre care Bill Gates si Steve Balmor spuneau ca daca am raporta numarul românilor de la Microsoft la populatia României, atunci comunitatea românilor de la Microsoft este a doua ca dimensiune dupa americani E magulitor dar dincolo de asta cred ca e o masura incontestabila a potentialului de a creste în viitor As vorbi si despre calitate, nu numai despre numar, pentru ca oamenii de la Microsoft s-au afirmat Echipa de manageri de la Microsoft România era considerata acum câtiva ani drept cea mai matura din toata Europa de est Vorbesc despre trecut din punct de vedere al tranzitiei: de fiecare data când ajungi sa celebrezi un succes trebuie sa realizezi ca ai plantat semintele viitoarei provocari Acei oameni au astazi cariere internationale, acest lucru fiind poate o alta unitate de masura a succesului Creativitatea reprezinta o alta posibila perspectiva asupra succesului nostru în ultimii zece ani Ne-am plasat de multe ori în avangarda a ceea ce se dezbate la Microsoft O dovada o constituie si acest set de conferinte Aniversam zece ani de existenta a Microsoft România si trei de Conferinte Microsoft Nu e un lucru uzual, acesti trei ani au constituit o experienta extraordinara; personal, ma simt îmbogatit Ne batem adesea cu pumnul în piept ca facem parte dintr-o avangarda care schimba lumi iar tehnologia informatiei, în mod special software-ul, permite realizarea întregului potential al fiintei umane Acesta este adevarul Nu ne putem însa gândi numai la software, trebuie sa ne gândim si la implicatiile schimbarii lumii si realizarii unui potential extrem de divers de la caz la caz Trebuie sa ne gândim la responsabilitatile pe care le avem atunci când pretindem cu orgoliu ca schimbam lumea Ne putem asuma singuri aceasta responsabilitate? În mod evident, nu Putem încerca sa partajam aceasta responsabilitate cu altii Nimeni nu are întotdeauna toate raspunsurile, uneori nici nu avem la dispozitie întrebarile necesare Din acest punct de vedere cred ca ar trebui percepute conferintele noastre: ca încercare de a împarti cu dvs diverse întrebari, creând un cadru potrivit pentru gasirea raspunsurilor Eu si colegii mei de la Microsoft, ne dorim sa depasim rutina de a ne cantona în dimensiunea tehnologica a schimbarii si sa încercam sa întelegem si ce se întâmpla în alte dimensiuni – sociala, culturala, politica, morala, etica s a m d Probabil una dintre perspectivele cele mai importante de evaluare a succesului nostru este industria de software Microsoft se diferentiaza esential de alti actori din sfera tehnologei informatiei printr-un factor: modelul de actiune se bazeaza exclusiv pe parteneriate, succesul nostru este legat de cel al partenerilor nostri Pentru ca Microsoft sa aiba succes în România, de exemplu, trebuie sa existe un sistem de parteneriate mare si de calitate Într-o lume plata, în care dimensiunile se comprima, nu mai conteaza unde sunt repartizate creierele, ci faptul ca ele exista; iar România are creiere Asa cum petrolul, aurul negru, a reusit sa schimbe în trecut soarta unor natiuni, cred ca astazi aurul cenusiu ar putea schimba în bine soarta României Dincolo de faptul ca lucram sau nu pentru Microsoft sau alte companii, este momentul sa avem cu totii aspiratii În loc sa suportam efectele schimbarii provocate de altii, sa ne punem problema sa devenim noi însine agenti ai schimbarii Cel putin la Microsoft exista perceptia ca România poate deveni un agent al schimbarii As vrea sa experimentam aici, împreuna cu dvs, noi modele de a face disponibil software-ul, tehnologia informatiei Pentru ca ne aflam în acest cadru, mi-as dori foarte mult sa discutam despre educatie Noi credem în rolul pe care educatia îl poate avea în schimbarea destinului acestei tari Nu se poate însa face educatie de dragul educatiei Am vrea - si cred ca vom fi în stare - sa punem la dispozitia celor care doresc sa o faca instrumente prin care sa creeze continut si sa schimbe atitudinea care însoteste acest proces, sa faciliteze trecerea spre o faza noua, interesanta, provocatoare, în care nu profesorul ci studentii, elevii sunt cei care au contributii importante Vorbim despre creativitate, inovatie: cred ca sansa acestei tari sta si capacitatea de a crea proprietate intelectuala si, în ultima instanta, de a se integra într-un model care sa creeze oportunitati de business viabile Fara acestea, nu putem conferi sustenabilitate acestui proces Va multumesc pentru rabdare si îl rog pe dl Andrei Plesu sa îsi sustina conferinta Despre inima Andrei Plesu: Doamnelor si domnilor, îmi pare sincer rau ca unii dintre dvs sunt condamnati sa asculte ceea ce urmeaza în conditii foarte incomode Nici mie nu-mi convine aceasta situatie pentru ca stiu ca, de la o vreme, tot ce voi spune va fi taxat în functie de crescânda durere de genunchi si de talpi a celor care n-au gasit loc Asa ca sunt pregatit pentru orice dezertiune Despre inima se vorbeste frecvent, e un loc comun al vietii noastre În retorica simtului comun, ea e cuplata, de regula, la doua teme - cea a mortii si cea a amorului Exista, de altfel, o ampla traditie culturala care asociaza cele doua teme Avem, asadar, pe de o parte, inima clinica, cea cu care mergem la doctor de la o vârsta încolo, si inima romantica, cea care, prin experientele repetate ale palpitului sentimental, ne trimite în cele din urma tot la doctor, adica devine si ea clinica Exista si una, si cealalta Dar dorinta mea este sa vorbesc si despre alte specii ale inimii, poate mai complicate, despre care se vorbeste mai putin, dar despre care s-a vorbit foarte mult de-a lungul vremii pâna la un anumit moment Pe lânga binomul inima clinica-inima romantica, voi mentiona, rapid, si o alta asociere practicata de simtul comun: binomul inima-minte Inima ar fi organul cu care ai trairi, cu care simti, cu care îti pasa de lume, iar mintea - organul responsabil cu gândirea, organul cu care întelegi si organizezi lucrurile Mintea ar fi, deci, polul rece al fiintei noastre, iar inima - cel cald Disjunctia este fara îndoiala artificiala pentru ca, în realitate, sentimentele nu sunt în mod necesar nearticulate, stupide, nereflectate, iar gândurile nu sunt necesarmente sterpe de afectivitate Exista o coerenta, o logica a sentimentelor, dupa cum exista si un patos al ideilor Gândirea nu e o chestiune strict intelectuala; pe de alta parte, centrele emotivitatii sunt pe scoarta, în creier Ne vom tine departe, asadar, de asemenea schematisme, si vom încerca sa trecem dincolo de locurile comune, pentru a vorbi de cel putin înca doua nivele ale întelegerii inimii: inima ca sediu al intelectului si ca instrument de cunoastere si inima ca spatiu al lui Dumnezeu, ca loc al rugaciunii Sa nu va asteptati sa va spun lucruri riscante si orginale Eu fac strict anamneza, sistematizez o informatie care exista si pe care poate multi dintre dvs o aveti deja Dificultatea consta în a spune tot ce trebuie spus foarte concentrat, într-un ceas Nu vreau, totusi, sa evacuez locurile comune, înainte de a reflecta putin asupra lor Despre inima clinica, pot vorbi cu o competenta din ce în ce mai solida Cu experienta mea de pacient, as putea chiar sa deschid un mic cabinet de cardiologie Îmi închipui, de pilda, ca stiu sa tratez un bolnav de hipertensiune Întâi, daca arata ca mine, îi spun ca trebuie sa slabeasca! Apoi - sa manânce mai multe vegetale, sa îsi faca analize si, daca acestea nu lamuresc nimic – ceea ce se întâmpla în % din cazuri –, îi spun ca sufera de hipertensiune esentiala (adica inexplicabila) si îi dau o medicatie care cuprinde un hipotensor, un diuretic si un betablocant Toate acestea trebuie testate: dai omului mai întâi o doza, dupa doua saptamâni îl certi ca nu a slabit, îi schimbi dozajul pâna gasesti unul convenabil, îi spui sa se lase de fumat, sa nu faca diabet si sa mearga mult pe jos Nu stiu cum nu se plictisesc medicii care au de rezolvat sute de asemenea cazuri pe zi si nu pot iesi din aceasta schema Nu e vina lor! E vina inimii clinice, care este un mecanism previzibil, un muschi, o pompa, un lucru simplu În jurul acestui mecanism precar apar, cînd e cazul, o multime de ‚cârje’cu nume fioroase: EKG, pacemaker etc Inima devine ceva de care trebuie sa te ocupi: tii regim, iei doctorii, faci jogging (lucru inadmisibil dupa parerea mea! Când am auzit ca inventatorul joggingului a murit la de ani facând jogging, am luat asta ca pe o victorie personala!) Uneori, când pompa cardiaca se strica, o putem înlocui E scoasa cu mâna din corp si se pune altceva în loc, sau se fac modificari esentiale în structura ei Cineva a observat ca aceasta operatie a fost anticipata înca din secolul XIV, când Sfânta Catarina da Siena spunea în rugaciune: „Doamne Isuse Hristoase, ia-mi inima din piept si pune în locul ei inima ta!” E primul „transplant” din istoria spiritului european, realizat mai târziu, la propriu, de un domn pe care nu întâmplator îl chema Christian Barnard În acceptiunea de pompa stricata, inima clinica nu e o tema prea atragatoare si, cum spuneam, se asociaza nemijlocit cu tema mortii Statisticienii ne spun ca astazi inima este ucigasul nr al planetei E un ghinion al medicilor – o spun cu toata compasiunea – ca trebuie sa vada mereu omul si organismul în general sub specia degenerescentei Când se uita în jur medicul nu vede oameni, ci pacienti, defecte fiziologice mai mult sau mai putin aparente Ei înregistreaza volubilitatea extraordinara a patologicului si nu tacerea functionala a sanatatii, a organismului care lucreaza normal S-a constatat, pe buna dreptate, ca astazi se vorbeste mai curând de fitness decât de vitalitate Fitness-ul nu înseamna vitalitate, ci functionalitate stricta Accentul pe mecanic, functional si degenerescent are un mare „fondator”: William Harvey, medicul englez din secolul al XVII-lea, care a descoperit circulatia sângelui si a dedicat cartea în care îsi detaliaza descoperirea regelui Angliei, Charles I În dedicatie spunea: „inima este printul împaratiei trupesti, e ceea ce este regele pentru regatul sau” Exista o formula asemanatoare si în Zohar: „inima e în organism ca un rege în razboi” Într-adevar, inima clinica are, uneori, si datele unui monarh capricios, si pe cele ale unui razboinic crud, daca o gândim ca potential provocatoare de moarte Trecem la inima afectelor, inima sentimentala, al carei portret e mai putin sumbru Exista o serie de stari difuze ale sufletului pe care le legam spontan de inima În limba româna (si în altele, dar vorbim de cea pe care, de bine de rau, o mai stim) exista o multime de feluri de a aseza starile cele mai greu de definit în spatiul inimii Vorbim de „inima grea” (inima presentimentului tenebros), „inima rea” (de care se poate muri), „inima buna”, „mare” (marinimie), „albastra” (cea a blues-ului’), „îndoita”, „nehotarâta”, „rece”, „de piatra”, „deschisa” Sunt expresii pe care le stim cu totii: „ma doare inima sa vad ca ”, „îmi tresalta inima de bucurie”, „inima îmi spune ca ”, „fa cum te lasa inima” De câte ori vrei sa spui ceva greu de exprimat, te referi la inima În general, în limba româna, inima are un regim prietenos Daca cineva e „inimos”, e de bine Daca cineva e „capos”, efectul difera, capul având un regim mai putin simpatic în româna („cap patrat”, „cap tare”, „cap sec”) Nu exista o suita simetrica de virtuti ale capului fata de cele ale inimii Inima e locul starilor difuze, greu definibile, locul pasiunilor „Exister c’est sentir”, spunea Jean Jacques Rousseau Cine nu simte e „ne-simtit”, nu functioneaza ca un om cu adevarat viu Pe aceasta imagine, s-a consolidat un imens cult al sentimentului, intens mai ales în romantism Legata de el, mai cu seama în lumea europeana, e marea deriva a sentimentalismului Ca sediu al pasiunilor, al sentimentelor, al amorului („inimioara”, „sufletel”), inima cade foarte usor în banalitatea unei retorici aproape vide de sens „I love you”- „I love you too” devine un fel de „Buna ziua! Ce mai faci?”- „Multumesc, bine” Începând din secolul XVII, sentimentalismul a fost solutia - inadecvata, cred -, gasita de Europa la anumite excese ale rationalismului A existat o euforie a ratiunii, din care, la un moment dat, oamenii au simtit nevoia sa iasa, propunând o contrapondere Pentru ca pierdusera o traditie pe care o vom invoca imediat (a unei intuitii supra-rationale, a unei supra-luciditati, a unei instante intelective aflate deasupra ratiunii), au esuat într-o sub-ratiune - sentimentalismul În orice caz, ca sediu al pasiunilor, al trairilor personale, private, inima s-a definit foarte mult timp ca însusi centrul individualitatii Persoana noastra cea mai intima o asimilam cu spatiul inimii: „a vorbi din inima” înseamna „a vorbi din rarunchii fiintei” Inima devine un concentrat al persoanei umane: în sfera inimii suntem noi însine, acolo este identitatea nostra profunda Aceasta traditie a identificarii între persoana si inima capata expresie ferma la Sf Augustin Confesiunile sunt ale cuiva care vorbeste despre el coborând în intimitatea lui ultima: inima Textul lui Augustin suna asa: „Va vorbesc din inima (cor meum= inima mea), ubi ego sum quicumque sum (unde sunt ceea ce sunt cu adevarat)” Inima devine locul subiectului, al marturisirii irepetabile, al interioritatii Marele tarâm complicat, nesistematizabil pâna astazi, al interioritatii, se asimileaza de regula cu inima Inima devine, astfel, un simbol al ascunsului, e ca o grota în centrul fiintei noastre, ca un abis în care te poti pierde În acelasi timp, e tot ce ai mai propriu În locul acela din centrul inimii nu semeni, nu poti fi asimilat cu nimeni altcineva Aceasta constiinta a unui loc în care esti singur cu tine însuti, inimitabil, unic, este obârsia marii rupturi, tipica pentru istoria spiritului european, între eu si lume Pentru ca s-a localizat în inima un spatiu al interioritatii absolute, s-a putut dintr-o data opune acesteia o exterioritate absoluta: lumea dinafara Universul a fost schematizat în acesti termeni: eu (cor-meum)-lumea (subiectul - de o parte, obiectul - de cealalta) Daca inima clinica se asocia cu ideea mortii, inima romantica se asociaza cu cezura, cu fractura dintre subiect si obiect, dintre eu si lume Vreau sa trecem, acum, la ceea ce consider ca reprezinta esentialul lucrurilor pe care doresc sa vi le transmit: inima ca organ de cunoastere Dimensiunea cognitiva a inimii e legata azi, preponderent, de tema intuitiei (iar judecata intuitiva e socotita un privilegiu al feminitatii: femeile au intuitii, au inima, barbatii nu prea ) Eu vreau sa va vorbesc însa despre un lucru mult mai precis Pâna prin secolul XVI, principalul atribut al inimii era socotit a fi capacitatea de cunoastere O cunoastere distincta de cea „rationala”, dar si de stricta „intuitie” Sunt obligat sa galopez prin diverse texte pentru ca nu avem timp În India veche, de pilda, în anatomia interioara a omului, mentalul, functia intelectuala centrala îsi avea sediul în inima Vom cita mai târziu texte din Upanishade care confirma acest lucru În Antichitatea semitica, sediul inteligentei e mereu considerat ca fiind amplasat în inima Emotiile si sentimentele pe care noi le plasam, de obicei, în inima erau plasate în mate, în visecere, în burta Iar cunoasterea – în inima În Iov exista o scena în care acesta, înconjurat de prieteni care încearca sa îl convinga cu argumente ca nu are voie sa se plânga de „nedreptatile” lui Dumnezeu, spune: „Nu mai veniti cu argumente; si eu am inima!” Filologii ne lamuresc ca, prin aceasta, Iov nu întelege ceva de genul „am si eu suflet” ci „înteleg si eu argumentele voastre, sunt si eu inteligent ca si voi, nu trebuie sa veniti sa îmi spuneti cum sa înteleg” „Om de inima” însemna, în contextul literaturii semitice, om inteligent; „om fara inima” însemna om prost În Ecleziast, când se spune „mi-am dat inima cutarui obiect sau cutarei întrebari” înseamna ca m-am gândit, am reflectat la ceva anume Inima e deci sediul discernamântului, al analizei, al cunoasterii În Egiptul vechi întâlnim de asemenea echivalenta între „om fara inima” si om „necugetat”, prost, fara cap În Grecia antica, cardia (inima) si uneori phren (pericardul, ceea ce e în jurul inimii) echivaleaza frecvent cu inteligenta si cu spiritul Chiar când zona afectelor e definita ca thymos (ceea ce s-ar traduce prin bataia de aripa a pieptului, suflul, pneuma, sursa oricarei trairi), acesta se regaseste în diverse locuri cu un sens mai putin legat de emotivitate La Homer, de pilda, înseamna gândire intuitiva, fulguranta, dar si deliberare, reflexiune, activitate intelectiva prin care se exprima vocea lui Dumnezeu Cunoasterea „cardiaca” apare, astfel, în asociere cu absolutul, cu divinitatea La Empedocle, gândirea sta în sângele care înconjoara inima Daca vreti precizari, medicina hipocratica e gata sa le dea, localizînd foarte exact partea de inima cu care gândim: ventricolul stâng! Si istoricii epicureeni erau de acord ca gândirea e în ventricolul stâng; cine stie ce stiau ei, care noua ne scapa În Noul Testament se spune „fericiti cei cu inima curata, pentru ca îl vor vedea pe Dumnezeu” Cu alte cuvinte, pentru ca au sansa si instrumentul necesar pentru a-l cunoaste pe Dumnezeu A propos de vazutul lui Dumnezeu, sa amintim ca, si la Platon, si la Plotin si la Grigorie de Nazianz, dar si în literatura araba sau indiana, se vorbeste despre ochiul inimii Este vorba de un ochi care duce direct în „inima” fiintei supreme În Islam exista o doctrina complicata a modului de functionare a acestui ochi Dar ca sa fim exotici si nediscriminatorii, va citez – dupa Fr Schuon - un text din întelepciunea indienilor Sioux din tribul Ogalala: „sunt orb si nu vad lucrurile acestei lumi, dar când lumina vine de sus, ea lumineaza inima si încep sa vad, caci ochiul inimii mele vede tot Inima e sanctuarul în centrul caruia se gaseste un mic spatiu în care salasuieste Marele Spirit Acesta e ochiul, ochiul Marelui Spirit, prin care el vede tot si noi îl vedem pe el Când inima nu e curata, Marele Spirit nu poate fi vazut Omul pur contine universul în buzunarul inimii sale” La Parintii Bisericii, analogia cardia - pneuma – nous (intelect) e de asemenea recurenta Lucrurile au un temei aproape fiziologic Inima este mecanismul de reglare a respiratiei si e legata nemijlocit de respiratie În respiratie se exprima simultan un proces de supravietuire a corpului, dar si suflul în genere, pneuma, duhul Suflul, sufletul, suflarea, duhul, respiratia sunt toate legate în centralitatea inimii Peste secole, tema inima-ratiune e si tema axiala a meditatiilor lui Pascal: avem, pe de o parte, ratiunea – asimilabila spiritului de geometrie, gândirii discursive, si, pe de alta, inima - spiritul de finete, gândirea intuitiva Toate acestea au si o foarte convingatoare expresie simbolica De pilda analogia dintre inima si soare Inima poate fi pusa în aceeasi linie simbolica cu soarele pentru ca este un fel de soare al corpului, dupa cum soarele este un fel de inima a cerului Or soarele este de regula un simbol al intelectiunii; iar inima se vede contaminata de aceasta simbolica Care este caracteristica luminii solare, respectiv a întelegerii de tip „cardiac”? Lumina solara este simultan lumina si caldura, iar asta e si o caracteristica a cunoasterii inimii Ea nu e o cunoastere boreala, rece, ci una participativa, „înflacarata”, „aprinsa”: o cunoastere calda si încalzitoare În unele reliefuri medievale exista o anumita reprezentare a inimii din care pornesc si raze drepte, si raze ondulate Razele ondulate exprima caldura, iar cele drepte – lumina Inima, ca si soarele, cupleaza deci lumina si caldura E interesant ca, în vreme ce inima e cuplata simbolic cu soarele, creierul, despre care spunem astazi ca e lumina însasi a inteligentei, e cuplat cu luna, care este o lumina reflectata Verbul a reflecta exprima si astazi actul gândirii si vizeaza tocmai faptul ca e vorba de a porni de la o materie venita din afara A reflecta înseamna a oglindi ceva care e în afara ta În orice caz, nu este o actiune directa a intelectului, ci una mijlocita, secunda Va reamintesc, în treacat, ca zeita inteligentei la greci, Atena, era nascuta din capul lui Zeus, dar simbolul ei era o bufnita – adica o pasare nocturna, lunara În mare, putem spune ca pâna în secolul XVI lumea traia într-o simbolistica rasturnata fata de a noastra Creierul era un loc slab, lunar, secund, în vreme ce inima era o realitate plina, solara, luminos-calda, direct cognitiva Acest lucru apare frecvent în scrierile patristice, de la Evagrie Ponticul de pilda, în secolul al IV-lea (care spune ca rationamentul e în cap, dar întelegerea e în inima), pâna în secolul XIV, la Grigorie Palama (care vorbeste despre inima ca despre un organ corporal cu acces la Logos) Voi renunta la o multime de lucruri, dar vreau sa încercam, totusi, o definitie a tipului de cunoastere despre care vorbim Din cele spuse rezulta ca inima este un instrument de cunoastere si a fost perceputa ca atare pâna târziu, când a fost uzurpata de creier Cum arata însa cunoasterea inimii? Ce diferenta este între aceasta cunoastere si cea a creierului? Mai întâi, cunoasterea inimii e o cunoastere instantanee, nu una de tip silogistic Cum ar spune englezii, e o cunoastere de tip „response”, o reactie prompta la obiectul cunoasterii Altfel spus, avem de a face cu o gândire spontana, fulguranta, cam în felul judecatii de gust Când vezi un obiect, daca ai gust, stii din prima ochire daca e în regula sau nu Foarte multa lume nu o stie însa si, din aceasta cauza, interioarele, strazile, cladirile, orasele, bisericile noastre arata, si pe dinauntru si pe dinafara, foarte prost Cei care le pun pe picioare nu au rapiditatea reactiei gustului: adica acea reflectie prescurtata, judecata si actiune deopotriva, date laolalta, într-o singura clipa Asa functioneaza animalele, si invoc aici animalitatea ca pe ceva de ordin superior Animalele nu cad pe gânduri, dar functioneaza – ceas, pentru ca, în cazul lor, ideea si actul sunt simultane Ar fi util sa recuperam un fel de animalitate superioara a inimii, sa beneficiem de judecata ei clara, legata direct la tinta Cunoasterea inimii e, mai apoi, o cunostere de tip totalizant Pentru inima cunoscatoare – spre deosebire de inima sentimentala -, nu exista o diferenta semnificativa între eu si lume, asa cum nici pentru cel care respira nu exista fractura între aerul din afara si cel dinauntru Cel care respira este un loc de întâlnire a aerului din afara cu cel dinauntru Când respiri, esti într-o lume omogena La fel, când gândesti cu inima, traiesti într-o lume omogena, nu un timp în lumea interioara si un timp în cea exterioara Efectul totalizant al respiratiei se regaseste, deci, în modul de gândire de tip cardiac În plus, gândirea cardiaca e totalizanta pentru ca angajeaza întregul agregat al omului Maxim Marturisitorul spune undeva, în Ambigua cred, ca oamenii nu realizeaza alcatuirea compozita care îi caracterizeaza Ei nu îsi dau seama ca sunt facuti din trei mari bucati: corp, inima si minte Unii cred ca trebuie sa cunosti mai degraba cu mintea, altii - cu inima, iar altii sunt de parere ca e destul corpul, senzatia, pentru a-ti face o idee despre lume Maxim Marturisitorul crede însa ca singura cunoastere corecta este opera agregatului uman, în întregul sau Pentru a cunoaste bine, trebuie sa cunosti, daca se poate, cu „corp-inima-mintea”, cu toata aceasta articulatie deodata Orice fragmentare aduce o fragmentare a adevarului În sfârsit, gândirea de tip cardiac este o gândire participativa, situata la antipodul „obiectivitatii” care are astazi un cult Inima îsi permite sa nu fie obiectiva; ea stie ca nu întelegi un lucru decât când aderi la el Daca nu aderi la el, nu îl pricepi În studiile religioase de astazi – am observat acest lucru peste tot, la noi înca nu, pentru ca domeniul, practic, nu exista înca – a aparut o obsesie noua: daca te ocupi de istoria religiilor sau de studii religioase în general, trebuie mai întâi sa explici publicului ca nu te intereseaza subiectul, nu vrei sa ai de a face cu el A nu se crede cumva – se grabeste sa spuna „specialistul” - ca am vreo înclinatie spre aceasta zona sau ca as crede în ceva anume: nu, eu sunt un om de stiinta! Numai asta îmi da legitimitatea obiectivitatii si dreptul de a va spune ceea ce va spun Nimeni nu îi cere unui zoolog sa nu creada în elefanti, daca de ei se ocupa! Dar un om care se ocupa de istoria religiilor trebuie mai întâi sa se asigure ca toata lumea a înteles ca e strain de teritoriul cercetat, ca nu are alunecari „naive” spre sfera religiosului Dupa experienta mea însa, tocmai oamenii care si-au dozat, la rece, distantele dintre ei si obiectul lor de studiu nu pricep despre ce e vorba Inima nu are niciodata aceasta problema! Pentru a încheia acest episod despre cunoasterea cardiaca, as spune ca exista un tip de cunoastere care seamana foarte mult cu cunoasterea inimii În toate traditiile lumii, acest tip de cunoastere se numeste credinta În general, credinta e socotita azi o cunoastere de tip slab Când nu stii ceva, crezi Credinta e o solutie de salvare, un fel de corelativ al dubiului Pâna la un moment dat însa, a existat mai curând sentimentul ca ea e una din formele cele mai legitime de cunoastere, si ca „organul” ei este inima Trec peste acest capitol, amintind doar o vorba din Pascal: „inima e cea care îl cunoaste pe Dumnezeu, nu ratiunea” Nu mai insist Suntem în criza de timp si trebuie sa mai acoperim un ultim capitol, cel mai pasionant: inima nu doar ca sediu al cunoasterii, dar si ca sediu al obiectului de cunoscut, respectiv al Principiului, al lui Dumnezeu Fac o scurta revenire la Sf Augustin, despre care va spuneam ca localiza în intimitatea fiintei lui, în inima, ceea ce era mai specific persoanei lui Cu alte cuvinte, el credea ca pe masura ce avansezi în interiorul tau, dai de ceva mai propriu, ceva care nu mai seamana cu „propriul” altora: tu însuti Ei bine, o alta linie de gândire a înteles ca, pe masura ce mergi mai în adâncul tau, apare ceva mai strain de tine Cu cât cobori mai adânc, dai de o instanta în care te identifici cu comunitatea Acest tip de gândire a produs psihanaliza în versiunea Freud, dar si psihologia analitica în versiunea Jung Ajuns în adânc, dai de un „eu”colectiv, de ceva în care nu mai esti tu Versiunea ‚solara’ a acestei adîncimi mai curând lunare este ca, cu cât înaintezi mai adînc în inima ta, descoperi un loc unde te identifici cu principiul caruia îi datorezi existenta: Dumnezeu „Inima e sfântul palat în care salasluieste Dumnezeu” – spune Kabbalah Nu întâmplator, unul dintre numele lui Mesia este Emmanuel, care înseamna ‚Dumnezeu în noi’ În Scripturi se vorbeste despre „cetatea divina”, sau despre Ierusalimul ceresc O alta metafora e aceea a semintei, a grauntelui etern din inima Exista, cu alte cuvinte, un loc în inima, care functioneaza ca samânta însasi a fiintei noastre, a lumii si a cunoasterii Va citez doua texte (inutil sa va mai amintesc pasajul din Noul Testament, Luca: „Regnum Dei intra vos est) În Çhandogyia Upanishad se spune - „în acest salas al lui Brahma se afla un mic lotus, un lacas în care se gaseste o cavitate mica, ocupata de eter” În alte texte, salasul cu pricina e definit cu precizie: ventricolul mic Un alt exemplu din Upanishade: „acest Atman (spiritul divin) care salasluieste în inima, e mai mic decât un bob de orez, mai mic decât un graunte de orz, mai mic decât un graunte de mustar, mai mic decât un bob de mei, mai mic decât germenele dintr-un graunte de mei Acest Atman care salasluieste în inima este de asemenea mai mare decât pamântul, mai mare decât atmosfera, mai mare decât cerul, mai mare decât toata lumea laolalta” Aceasta suprapunere între lucrul cel mai mic si lucrul cel mai mare, coincidente în spatiul inimii, revine în foarte multe texte: cei din urma vor fi cei dintâi, punctul fara dimensiuni este în realitate obârsia tuturor dimensiunilor, unitatea e numarul cel mai mic, dar, în acelasi timp, e sursa unei serii numerice infinite Avem de a face cu o tema universala Dupa textul din Upanishade, iata un text, foarte cunoscut, din Matei: „Împaratia cerurilor este asemenea grauntelui de mustar pe care, luându-l, omul l-a semanat în tarina sa si care este mai mic decât toate semintele, dar când a crescut este mai mare decât toate legumele si se face pom, încât vin pasarile cerului si se salasluiesc în ramurile lui” Inima e deci locul punctului infinitezimal din care s-au nascut omul si lumea si în care acestea se vor resorbi într-un final Inima este cupa Graalului – alta linie simbolica despre care nu mai avem timp sa vorbim Geometric vorbind, inima este un triunghi cu vârful în jos care seamana cu o cupa si în care se afla însusi misterul sângelui lui Hristos Din cauza aceasta, o rugaciune adevarata este o rugaciune care se concentreaza asupra spatiului inimii, aduce mintea în inima, unifica acele compartimente gândite de noi de obicei ca fiind disparate „În inima”, spune Sfântul Macarie, „se gasesc adâncimi de nemasurat Dumnezeu e acolo cu îngerii, acolo este lumina si viata, împaratia si apostolii, cetatile ceresti si bogatia harului Toate sunt acolo” Ambrozie, modelul lui Zosima din Dostoievski, spune: „inima este centrul nu numai al constiintei, dar si al inconstientului uman, nu numai al sufletului, dar si al trupului, nu numai al inteligibilului, dar si al inefabilului, într-un cuvânt este centrul absolut” În felul acesta, un discurs despre inima devine, încet-încet, un discurs despre tot E, din partea mea, o îndrazneala, pe care numai rabdarea Dvs o depaseste Îmi îngadui, în încheiere, sa va mai amintesc doar doua lucruri Unu: acolo unde este tezaurul suprem este si pericolul suprem, iar una dintre bolile singuratatii, respectiv ale vietii monahale, este taedium cordis (oboseala inimii) Nu cunosc cuvânt românesc mai potrivit decât lehamitea Acolo, în inima, unde sunt atâtea bogatii, apare si oboseala suprema când relatia cu lumea, cu Dumnezeu si cu tine însuti e defecta Al doilea lucru: în inima este si treapta de lansare pentru destinul postum „În momentul mortii”, se spune într-o Upanishada, „sau al unei mari primejdii, întreaga energie vitala se aduna în inima, al carei vârf începe sa straluceasca Prin acea lumina iese spiritul” Un rezumat spectaculos al lucrurilor pe care vi le-am spus am gasit întâmplator într-un poem al lui Milarepa: „ma închin în mânastirea din munte care e corpul meu, în templul pieptului meu, în vârful triunghiului inimii mele” Nu putem spera sa intram în toate franjurile acestei teme Am vrut doar sa va reamintesc ca inima exista într-o forma mult mai complicata istoric, epistemologic, religios decât suntem obisnuiti sa credem atunci când o reducem la chipurile ei cotidiene – inima mortii si inima amorului Va multumesc M M: Îi multumim domnului Andrei Plesu ca ne-a reamintit ca mai si respiram Va invit sa îi adresati întrebari punctuale Întrebare: As dori sa îmi spuneti cum ati face fata unei situatii clare în care inima trage în stânga si ratiunea în dreapta? A P : Îmi cereti sa îmi povestesc viata! Exista întotdeauna solutii si „la dreapta” si „la stînga” Mai importante însa decât instrumentul folosit într-o asemenea situatie (inima sau ratiunea) devin rigoarea si consecventa optiunii Trebuie sa decizi la un moment dat si, odata decis, sa epuizezi tot ceea ce decurge din aceasta decizie Momentele cele mai penibile din viata mea nu au fost acelea în care simteam ca am si variante de solutie rationala si variante de solutie „cardiaca”, ci acelea în care, percepîndu-le pe amândoua, am fost incapabil sa ma aplec într-o parte sau în alta Aceasta indecizie e mai grava si mai deformatoare decât deriva ce poate rezulta dintr-o alegere gresita Orice cale alegi, trebuie sa o epuizezi si sa îti asumi erorile ei eventuale As prefera însa sa raspund altfel întrebarii dvs În situatii de criza, raspunsurile – cel putin asa cred, nu vreau sa „legiferez” – nu vin de obicei dinauntru Daca, pentru a rezolva o asemenea situatie, te bazezi numai pe discernamântul propriu, lucrurile merg greu si nu poti fi niciodata sigur ca ai ales cum trebuie Solutiile vin deseori din afara; de aceea trebuie sa fii întotdeauna foarte atent la semnalele pe care le primesti Un bun ‚response’ - aceasta este pariul cunoasterii prin inima Trebuie sa fii atent, sa înregistrezi tipurile de apeluri care vin si apoi sa optezi Nu astepta, prin urmare, sa rezolvi o problema de viata cazând pe gânduri: ma asez pe un scaun, formulez clar ce problema am de rezolvat (ma marit cu Nelu sau cu Gigi), o cântaresc, o analizez si mâine dimineata voi sti ce am de facut Nu merge asa! În rezumat: nu va bazati numai pe dvs când luati decizii, pentru ca sunteti, ca si mine, incapabili sa o faceti Trebuie sa participi la decizie si sa contezi si pe îngeri Întrebare: Cum ati decis ca subiectul conferintei dvs de astazi sa se refere la inima? A P Am ajuns la acest subiect în urma unei provocari exterioare În septembrie a avut loc la Poiana Brasov un congres international de cardiologie Organizatorii evenimentului (unde veneau cam o mie cinci sute de cardiologi din toata lumea) mi-au propus sa deschid congresul (am crezut ca ma invita ca material didactic!) Mi-au spus ca de obicei deschid asemenea întruniri cu un concert, dar ca s-au hotarât sa încerce si o alta varianta Nu poti refuza un cardiolog în situatia mea; trebuie sa fii nebun sa spui nu când stii ca mai devreme sau mai târziu îti va vorbi el tie despre inima, într-un mod drastic! Prin urmare, am spus da pe loc Ulterior m-am speriat, mi-am dat seama ca e un esec garantat sa vorbesti despre inima în fata unor cardiologi si m-am straduit sa gasesc un mod de a aborda lucrurile care sa-i poata, totusi, cointeresa Apoi, subiectul a început sa mi se para tot mai interesant si am gasit motivatia interioara sa aprofundez lucrurile M-au ajutat câteva texte foarte bune, pe care vi le recomand si Dumneavoastra Exista, de pilda, o antologie scoasa la sfârsitul anilor ’ în Franta, în colectia ‚Studii carmelitane’ – Despre inima Fiind o colectie facuta de catolici, se vorbeste mai ales despre conotatiile afective ale subiectului Exista o dimensiune marcat sentimentala în solida traditie catolica, în care e vorba de Sacré-Coeur, de sângele amestecat cu apa care curge din inima lui Hristos, când unul din ostasii romani îi înteapa coasta, de Sfânta Fecioara, si de alte câteva personaje importante din mitologia Sacré-Coeur, mai ales în spatiul francez Colectia carmelitana include însa si câteva studii foarte serioase despre inima în Antichitate, Orient si Islam M-am folosit de ele pentru conferinta de fata As mai mentiona un urmas al lui Jung, James Hillman, cu o foarte frumoasa serie de conferinte tinute cândva la Eranos, un fel de cenaclu elvetian, pe care, în anii ’ -’ , îl frecventau des Jung, Mircea Eliade si altii Hillman vorbeste despre inima valorificând în foarte mare masura un teritoriu în care nu am vrut sa intru E vorba de tema alchimica, tema „inimii de leu” ca sursa de transfigurare vitala a lucrurilor Exista pagini inevitabile despre simbolismul inimii si la René Guénon, (în Simboluri fundamentale ale stiintei sacre si în cartile lui despre hinduism), sau la Frithjof Schuon Sa nu uitam dimensiunea strict culturala a temei, de la poezia trubadurilor, pîna la suprarealism Odata intrat pe acest tarâm, ai de a face cu un teritoru nesfârsit Si cum nu-mi place sa aflu nimic, fara bucuria de a împartasi cu altii ceea ce aflu, m-am gândit sa raspund invitatiei Microsoft, cu o conferinta depre inima Întrebare: Cum vedeti dvs Microsoft? Cum credeti ca aceasta lume tehnologica ce creste exponential va influenta spatiul cultural? Exista dezavantaje? A P : Cred ca, daca tot acest instrumentar ramâne doar un instrumentar, este foarte bine El poate fi utilizat si ajuta Daca devine o ideologie, un mod de viata, daca începem sa ne îndragostim de ordinatorul din fata noastra, traim într-o relatie din ce în ce mai echivoca Eu am avut o problema când am început sa scriu la computer Nu am scris toata viata la computer; am scris de mâna, dar a venit un moment în care mi-am dat seama ca, scriind direct la computer, economisesc timp Aveam la îndemâna un instrument mult mai performant decât masina de scris (Pentru toti începatorii, computerul e mai întâi o masina de scris din care trei sferturi din functii sînt ignorate) Am avut, totusi, o criza trecând de la scrisul de mâna la cel pe ecran Când scriam de mâna mi se parea ca rezultatul îmi apartine E textul meu Când am început sa scriu pe ecran, am început sa simt ca e textul lui Mi-a trebuit un timp sa ma împrietenesc cu ideea ca textul de pe ecran este tot al meu, dar trecut într-un mediu mai putin „organic” decât cel cu care eram eu obisnuit Din pacate, dupa parerea mea, anumite fenomene de degeneresescenta au aparut deja în lume Am cunoscut în Grecia niste specialisti tineri, care traiau aproape fara întrerupere într-un spatiu virtual Poate nu stiti ca exista orase virtuale! Te poti muta într-un asemenea oras virtual, unde ai teatru, posta, metrou, ziare, spectacole etc Daca nu esti atent, dispari din spatiul real, te muti cu totul „dincolo”, un dincolo fara transcendenta Mai exista un fenomen care ma nauceste, desi stiu ca îi enervez pe multi Mi se întâmpla sa ma uit pe Internet la reactiile stârnite dupa câte un articol de ziar Cred ca posibilitatea de a reactiona, prin posta electronica, la un articol publicat are în ea un sâmbure de sminteala De ce? La început pare extraordinar, e o tribuna libera Oricine citeste se poate exprima si poate intra în legatura cu toata planeta virtuala Care va sa zica un spor de libertate, extrovertire, comunicare Pe urma însa vezi ce scrie acolo si îti dai seama ca ai de-a face cu oameni extrem de singuri, nevorbiti, si, în diferite feluri si proportii, frustrati E ceva nebarbatesc în a comunica, în felul acesta, cu cineva care a iesit la bataie, e pe scena, a scris un text, l-a publicat, l-a semnat, e cu pieptul deschis în fata tuturor Tu stai în camaruta ta la veioza, scrii tot felul de mascari si semnezi cu varii pseudonime Nu implica nici un risc, poti scrie orice, te bati pe burta cu toti – de la Prim Ministru si Presedinte pâna la Hegel Libertatea e totala si da foarte putin E unul dintre momentele în care îmi spun: ce putin lucru poate da libertatea! Un lucru atât de pretios produce glumite: e dramatic! M-am gândit de multe ori ca acesti oameni trebuie ajutati, nu îmi dau seama cum, sa încerce sa îsi gaseasca identitatea Exista, prin urmare, „pierderi colaterale” în euforia informatica, dar cred ca ideea de a ne întoarce la etapele anterioare e de nepracticat E imposibil; nu te poti lupta cu evidentele! Beneficiile, pentru cine are masura utilizarii, sunt uriase Î: Am sa va dau un citat dintr-un filosof german care spunea ca diferenta dintre un om cu IQ mediu si un om cu IQ de geniu este mai mare decât cea dintre un om mediu si maimuta, ceea ce ar explica respectivele comentarii la articole Întrebarea mea era de fapt cum credeti dvs ca intelectualii, oamenii de cultura pot lucra împreuna cu Microsoftul, care este un gigant în domeniu, si schimba acest mediu în care se exprima doar oameni medii într-un mediu care sa se adreseze si elitelor? A P : Nu va pot da decât raspunsul lui Caragiale, care nu stia înca ce e Microsoftul dar avea un IQ enorm „Progresul conduce lumea dupa legi fatale Odata pornit, nimeni si nimic nu îl mai poate opri” Caragiale a avut înca o data dreptate: nu se mai poate face nimic, asta e situatiunea, se salveaza cine poate Î : Practicati rugaciunea inimii? Daca da, ati simtit ca v-a coborât duhul în inima; ce ati simtit? A P : Va cer iertare pentru ca nu va pot raspunde Este un domeniu despre care nu se fac conferinte Nu as vrea sa credeti însa ca acest raspuns evaziv ascunde un urias mister Mai vorbim Î : Cum ati reusit sa va înfrângeti de atâtea ori lehamitea, cum v-ati purtat cu inima obosita? Învatati-ne si pe noi, daca se poate, cum sa facem A P : Primul raspuns care îmi vine în minte este ca ultima resursa la care am recurs pentru a continua, totusi, în diverse momente, a fost politetea Sunt incapabil sa ma derobez; ma trezesc, de pilda, ca, din politete, ajung la câte un congres de cardiologie Nu îti vine sa dezertezi, sa contrariezi încrederea cuiva, sa abandonezi cursa Daca ti se cere ceva, nu îti vine sa refuzi, sa amâni, sau sa te dai deoparte Nu este resursa ideala, ci una de supravietuire În alt sens, îmi aduc aminte de câtiva oameni pe care i-am cunoscut Fac parte dintr-o generatie care a fost educata – am mai spus-o – de câtiva mari puscariasi Toti acesti oameni, pe care eu am avut norocul sa îi întâlnesc de-a lungul perioadei mele de formatie, au trecut peste traumele proprii si au reusit sa fie functionali si dupa ce au iesit din închisoare De câte ori am avut o poticneala, mi-am amintit cu o oarecare jena de biografiile, de încercarile lor teribile, si mi-am spus ca orice forma de lehamite în aceste conditii e o razgâiala Pentru ca m-ati întrebat, as vrea sa pomenesc numele acestor puscariasi: Constantin Noica, Alexandru Paleologu, Sergiu Al George Nicu Steinhart, Petre Tutea, Marcel Petrisor, Marin Tarangul Nu vreau sa spun ca am avut numai maestri puscariasi, dar de la toti acesti oameni am capatat constiinta ca lehamitea nu e o purtare de gentleman Î: De ce tocmai o conferinta despre inima, domnule Plesu? De ce nu una despre, sa zicem, rinichi? A P : Despre rinichi? Ar fi o idee sa facem o serie de conferinte despre fiecare parte a corpului, va multumesc pentru sugestie! Î: Cum poate fi gasit un adevarat îndrumator spiritual? A P : Raspunsul clasic este: daca îl cautati cu adevarat, va va iesi în cale Nu va pot oferi o lista de insi competenti în aceasta chestiune, sau un retetar As deveni suspect daca v-as spune: „domnisoara, începând de mâine de la ora sase faceti asta, vorbiti cu X si cu Y si va garantez ca în doua sezoane sunteti rezolvata”! Nu se poate Î: În perioda ministeriatului dv de la Externe ce rol a avut inima? A P : Nu as putea spune ca organul cu care am functionat ca Ministru de Externe a fost fundamentalmente inima Lumea în care te misti în aceasta postura nu functioneaza dupa acest tip de raporturi Ceea ce va pot spune despre politicieni în general, si mai ales despre politicienii români, este ca, din punctul meu de vedere, principala lor defectiune este ca sunt oameni fara convingeri, iar convingerile au ceva de a face cu inima Sunt oameni care în realitate nu cred în nimic în mod absolut Am cunoscut politicieni si în vest; nu trebuie sa va imaginati ca acolo toti politicienii sunt niste fiinte extraordinare, hiper-cultivate, hiper-morale etc Printre ei exista însa destul de multi bine educati si, mai ales, multi care au convingeri Când stai de vorba cu oameni ca Richard von Weiszäcker sau Hans-Dietrich Genscher sau Bouthros Ghali îti dai seama ca sunt oameni care au convingeri, care cred în ceva, au o angajare personala fata de acest ceva, iar când ajung la putere – daca ajung – au ca problema sa împlineasca aceste convingeri Acest tip de om nu exista la ora aceasta în România M M : Va multumim foarte mult Transcriere de Cristina Cheveresan 